Vloeibare gas - Wikipedia
Dit is algemene kennis dat water in stoom verander wanneer dit gekook word. Stoom kondenseer (verander weer in water) by 100 °C. By omtrent -200 °C kondenseer gewone lug ook tot 'n vloeistof: vloeibare lug. Sekere soorte gas, bv. chloor, ammoniak en swaweldioksied, kan in vloeistof verander word deur dit teen normale temperature saam te pers. Talle ander gasse, insluitende dié in die lug, moet egter afgekoel word. Druk alleen is nie genoeg om dit in 'n vloeistof te laat verander nie.
Vloeibare lug is 'n kleurlose of bleekblou vloeistof wat so koud is dat dit net in 'n spesiale houer – 'n sogenaamde vakuumfles – gehou kan. Tussen die wande is 'n lugleegte, wat die inhoud van alle hitte van buite afsluit. As vloeibare lug uit so 'n fles in 'n gewone houer gegiet word, begin dit kook en die houer word met 'n dik laag ys bedek. Na 'n kort rukkie kook al die vloeistof weg. Die vloeistof is so koud dat 'n tamatie wat daarin gevries is, soos glas in klein stukkies sal breek as mens dit met 'n hamer slaan.
Vloeibare lug bestaan hoofsaaklik uit suurstof, stikstof en argon. Vloeibare stikstof kook by -195,8 °C, vloeibare argon by -185 °C en vloeibare suurstof by -182°C. As vloeibare lug 'n ruk lank laat staan word, kook die stikstof en argon vinniger as die suurstof weg en bly vloeibare suur­ stof, wat 'n diepblou kleur het, agter. Deur 'n proses wat gefraksioneerde distillasie genoem word, kan die verskillende be­standdele in vloeibare lug geskei en stik­stof, suurstof en argon daaruit verkry word, asook die gasse neon en xenon, wat in klein hoeveelhede ook in die lug aan­wesig is.
Vroeg in die 19de eeu het Michael Faraday en ander wetenskaplikes enkele gasse laat vervloei deur dit slegs saam te pers. Vir vyftig jaar daarna het baie mense probeer om ook lug deur middel van slegs persing te laat vervloei. Dit was egter eers in die sestigerjare van die 19de eeu dat wetenskaplikes ontdek het dat naas same­persing ook verkoeling nodig is om al die gasse wat in die atmosfeer aanwesig is, te vervloei. Teen ongeveer 1880 het Cailletet vir die eerste keer daarin geslaag om 'n klein bietjie vloeibare suurstof en vloeibare stikstof te berei.